Afgørelse nr. 1/2000 truffet af associeringsrådet EU/Litauen

den 17. februar 2000

om fastlæggelse af vilkårene og betingelserne for Litauens deltagelse i fællesskabsprogrammet for små og mellemstore virksomheder

(2000/259/EF)

ASSOCIERINGSRÅDET HAR -

under henvisning til Europaaftalen om oprettelse af en associering mellem De Europæiske Fællesskaber og deres medlemsstater på den ene side og Republikken Litauen på den anden side(1), særlig artikel 110, og

ud fra følgende betragtninger:

(1) I henhold til artikel 110 i Europaaftalen deltager Litauen i rammeprogrammer, særprogrammer, projekter eller andre aktiviteter, der iværksættes af Fællesskabet på de områder, der er fastsat i bilag XX til Europaaftalen, bl.a. vedrørende små og mellemstore virksomheder.

(2) Ved Rådets afgørelse 97/15/EF af 9. december 1996 om et tredje flerårigt program for små og mellemstore virksomheder (SMV'er) i Den Europæiske Union (1997-2000)(2), blev der vedtaget et program for Fællesskabets politik for SMV'er, herunder håndværksvirksomheder og meget små virksomheder, der løber i en periode på fire år fra den 1. januar 1997, og ifølge afgørelsens artikel 7, stk. 1, er dette program åbent for deltagelse af de associerede lande i Centraleuropa.

(3) I henhold til artikel 110 i Europaaftalen skal vilkårene og betingelserne for Litauens deltagelse i de i bilag XX til nævnte aftale omhandlede aktiviteter fastlægges af associeringsrådet -

TRUFFET FØLGENDE AFGØRELSE:

Artikel 1

Litauen deltager i tredje flerårige program for små og mellemstore virksomheder (SMV'er) i Den Europæiske Union (1997-2000) på de vilkår og betingelser, der er omhandlet i bilag I og II, som udgør en integrerende del af denne afgørelse.

Artikel 2

Denne afgørelse gælder i hele programmets løbetid.

Artikel 3

Denne afgørelse træder i kraft den første dag i måneden efter dens vedtagelse.

Udfærdiget i Bruxelles, den 17. februar 2000.

På associeringsrådets vegne

J. Gama

Formand

(1) EFT L 51 af 20.2.1998, s. 3.

(2) EFT L 6 af 10.1.1997, s. 25.

BILAG I

Vilkår og betingelser for Litauens deltagelse i tredje flerårige program for små og mellemstore virksomheder (SMV'er) i Den Europæiske Union (1997-2000)

1. Litauen deltager i alle aktiviteter under tredje flerårige program for små og mellemstore virksomheder (SMV'er) i Den Europæiske Union (1997-2000) (i det følgende benævnt "programmet") i overensstemmelse med målene, kriterierne, procedurerne og tidsplanerne i Rådets afgørelse 97/15/EF af 9. december 1996 om et tredje flerårigt program for små og mellemstore virksomheder (SMV'er) i Den Europæiske Union (1997-2000), særlig artikel 7, stk. 1, medmindre andet er fastsat i nærværende afgørelse.

2. Vilkårene og betingelserne for indgivelse, vurdering og udvælgelse af ansøgninger fra støtteberettigede institutioner, organisationer og enkeltpersoner i Litauen er de samme som dem, der finder anvendelse for berettigede institutioner, organisationer og enkeltpersoner i Fællesskabet.

3. Om fornødent vil det for at sikre programmets fællesskabsdimension være nødvendigt, at transnationale projekter og aktiviteter foreslået af Litauen omfatter et mindsteantal partnere fra Fællesskabets medlemsstater. Dette mindsteantal fastlægges i forbindelse med programmets gennemførelse, idet der tages hensyn til arten af de forskellige aktiviteter, antallet af partnere i et bestemt projekt og antallet af lande, der deltager i programmet.

4. Litauen indbetaler hvert år et bidrag til Den Europæiske Unions almindelige budget til dækning af omkostningerne ved landets deltagelse i programmet (se bilag II). Associeringsudvalget kan i fornødent omfang justere dette bidrag.

5. Fællesskabets medlemsstater og Litauen vil inden for rammerne af de eksisterende bestemmelser gøre alt, hvad der står i deres magt, for at fremme den frie bevægelighed og opholdet for personer, der er berettigede i henhold til programmet, og som rejser mellem Litauen og Fællesskabets medlemsstater i forbindelse med deltagelse i aktiviteter, som er omfattet af denne afgørelse.

6. Uden at dette berører Kommissionen for De Europæiske Fællesskabers og De Europæiske Fællesskabers Revisionsrets ansvar for revision af programmet i overensstemmelse med artikel 6 i afgørelse 97/15/EF, evalueres Litauens deltagelse i programmet løbende på grundlag af et partnerskab mellem Litauen og Kommissionen for De Europæiske Fællesskaber. Litauen vil forelægge Kommissionen for De Europæiske Fællesskaber de fornødne rapporter og medvirke ved andre særlige aktiviteter, som Fællesskabet tager initiativ til i denne sammenhæng.

7. Uden at dette berører procedurerne i artikel 4 i afgørelse 97/15/EF, vil Litauen blive indbudt til koordinationsmøder om alle spørgsmål vedrørende gennemførelsen af nærværende afgørelse forud for de ordinære møder i programudvalget. Kommissionen for De Europæiske Fællesskaber informerer Litauen om resultaterne af disse ordinære møder.

8. Det sprog, der anvendes i forbindelse med ansøgningsprocessen, kontrakter, rapporter, der skal indgives, og andre administrative arrangementer i forbindelse med programmet, skal være et af Den Europæiske Unions institutioners officielle sprog.

BILAG II

Litauens finansielle bidrag til tredje flerårige program for små og mellemstore virksomheder (SMV'er) i Den Europæiske Union (1997-2000)

1. Litauens finansielle bidrag omfatter:

- finansiel støtte fra programmet til litauiske organers deltagelse i aktiviteter som defineret i bilag I, punkt 1

- supplerende administrative udgifter i tilknytning til Kommissionen for De Europæiske Fællesskabers styring af programmet, der hidrører fra Litauens deltagelse.

2. For hvert regnskabsår må summen af tilskud og anden finansiel støtte, som litauiske støttemodtagere opnår fra programmerne, ikke overstige det bidrag, som Litauen indbetaler, efter fradrag af de ekstra administrationsomkostninger.

Hvis det bidrag, som Litauen har betalt til Den Europæiske Unions almindelige budget, efter fradrag af de ekstra administrationsomkostninger viser sig at være større end summen af tilskud og anden økonomisk støtte, som litauiske støttemodtagere opnår fra programmerne, fremfører Kommissionen saldoen til det følgende regnskabsår og trækker beløbet fra det følgende års bidrag. Hvis der ved programmets afslutning henstår en sådan saldo, vil beløbet blive tilbagebetalt til Litauen.

3. Litauens årlige bidrag andrager fra 1999 384130 EUR. Af dette beløb vil 25130 EUR dække de supplerende administrative udgifter i tilknytning til Kommissionen for De Europæiske Fællesskabers forvaltning af programmet, der skyldes Litauens deltagelse.

4. Finansforordningen vedrørende Den Europæiske Unions almindelige budget finder også anvendelse på forvaltningen af bidraget fra Litauen.

Ved denne afgørelses ikrafttræden og i begyndelsen af hvert år sender Kommissionen for De Europæiske Fællesskaber Litauen en indkaldelse af midler svarende til landets bidrag til dækningen af udgifterne i henhold til denne afgørelse.

Dette bidrag udtrykkes i euro og skal indbetales til en af Kommissionen for De Europæiske Fællesskabers euro-bankkonti.

Litauen indbetaler senest tre måneder efter, at indkaldelsen af midler er afsendt, sit bidrag til dækningen af de årlige udgifter i henhold til denne afgørelse i overensstemmelse med indkaldelsen af midler. Enhver forsinkelse ved betalingen af bidraget vil medføre, at Litauen skal betale renter af det udestående beløb fra forfaldsdagen. Rentesatsen svarer til den sats, som Den Europæiske Centralbank anvender på sine transaktioner i euro i den måned, hvor forfaldsdatoen ligger, forhøjet med 1,5 procentpoint.

5. Litauen betaler de ekstra administrationsomkostninger, der er omhandlet i punkt 3, via sit nationale budget.

6. Litauen betaler 107700 EUR (30 %) af de resterende omkostninger ved deltagelsen i programmet via sit nationale budget i 1999 og 179500 EUR (50 %) i 2000.

7. Med forbehold af de ordinære Phare-programmeringsprocedurer vil restbeløbet på 251300 EUR i 1999 og 179500 EUR i 2000 blive betalt via Litauens årlige Phare-tildeling.